Komisijos sprendimas
2003 m. lapkričio 21 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hemotopoetinės nekrozės (IHN) - paplitimą, sąrašus, I ir II priedus
(pranešta dokumentu Nr. C(2003) 4313)
(tekstas svarbus EEE)
(2003/839/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką [1] su paskutiniais pakeitimais, padarytais Reglamentu (EB) Nr. 806/2003/EB [2], ypač į jos 5 ir 6 straipsnius,
kadangi:
(1) Komisijos sprendimas 2002/308/EB [3] su paskutiniais pakeitimais, padarytais Sprendimu 2003/458/EB [4], pateikė patvirtintų zonų ir patvirtintų žuvininkystės ūkių, esančių dėl tam tikrų žuvų ligų nepatvirtintose zonose, sąrašą.
(2) Prancūzija, Vokietija ir Ispanija pateikė įrodymų dėl patvirtintų zonų statuso suteikimo jų teritorijoje atsižvelgiant į VHS ir IHN. Pateikti dokumentai rodo, kad tos zonos tenkina Direktyvos 91/67/EEB 5 straipsnio reikalavimus. Dėl to joms gali būti suteiktas patvirtintos zonos statusas ir jos turėtų būti įtrauktos į patvirtintų zonų sąrašą.
(3) Prancūzija, Vokietija ir Italija pateikė įrodymų dėl patvirtinto ūkio, esančio nepatvirtintoje zonoje, statuso suteikimo jų teritorijoje esantiems ūkiams atsižvelgiant į VHS ir IHN. Pateikti dokumentai rodo, kad tie ūkiai tenkina Direktyvos 91/67/EEB 6 straipsnio reikalavimus. Dėl to jiems gali būti suteiktas patvirtinto ūkio, esančio nepatvirtintoje zonoje, statusas ir jie turėtų būti įtraukti į patvirtintų ūkių sąrašą.
(4) Italija pranešė Komisijai apie tai, kad VHS ir IHN atžvilgiu patvirtintą statusą turinčiame ūkyje buvo aptikta IHN. Dėl to šį ūkį reikėtų išbraukti iš ūkių, patvirtintų dėl IHN, sąrašo.
(5) 2003 m. birželio 2 d. laišku Vokietija informavo Komisiją apie būtinybę atnaujinti II priedą dėl kai kurių ūkių uždarymo ar savininkų pasikeitimo. 2003 m. liepos 10 d. laišku Ispanija atsakė į Komisijos prašymą išaiškinti teisingą Ispanijos kontinentinių zonų, kurios buvo patvirtintos I priede Sprendimu 2003/458/EB patvirtinus Ebro upę, aprašymą.
(6) Todėl reikėtų atitinkamai iš dalies pakeisti Sprendimą 2002/308/EB.
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/308/EB iš dalies keičiamas taip:
1) I priedas pakeičiamas šio sprendimo I priedo tekstu;
2) II priedas pakeičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2003 m. lapkričio 21 d.